
Pszichés állapot és kiégés a mentők körében

PSZICHÉS ÁLLAPOT ÉS KIÉGÉS A MENTŐK KÖRÉBEN
Bevezetés, a vizsgálat célja:
A kutatás célja az Országos Mentőszolgálat állományában dolgozók pszichés állapotának vizsgálata volt a kiégés vonatkozásában és cél volt azon tényezők azonosítása, amelyek kedvezőtlenül hatnak a mentőszolgálatnál dolgozók pszichés állapotára.
Vizsgálati anyag és módszer:
Kvantitatív, keresztmetszeti kutatás keretein belül 1979 fő került bevonásra. A kiégettség szintje a Pines-Aronson féle Kiégés Önértékelési Skála alkalmazásával került felmérésre. Az adatok feldolgozása az SPSS 17.0 statisztikai szoftver segítségével történt khi négyzet próba, ANOVA és korrelációelemezés alkalmazásával. A szignifikancia határ p<0,05 volt.
Eredmények:
A mentők majdnem 40%-a küzd a munkájával járó stresszel, azonban az állandó készenléti helyzet nem hagy időt az átélt események értékelésére, megbeszélésére. Szignifikáns összefüggés mutatkozott a kiégési szint, az OMSZ-nál elöltött idő, és a munkahelyi körülményekkel, légkörrel való elégedettség között (p<0,01).
Következtetések:
Annak ellenére, hogy mentődolgozók kifejezetten veszélyeztetettek a kiégés kialakulásának vonatkozásában, a megelőzést még nem sikerült prioritásként kezelni.
 
 



